Черна вода (град)
Черна вода (, Чернаводъ) е град в Румъния, окръг Кюстенджа (Констанца), Северна Добруджа.

История 
Градът е основан през ІV век пр.н.е. като гръцко селище и е наречен Аксиопол.

От Черна вода до Кюстенджа е построена първата железопътна линия в Османската империя през 1850-те и 1860-те. Вестта за създаването на Българската екзархия в 1870 година е посрещната от българите в Черна вода тържествено и те заявяват, че „усетили нужда... та се съединихме сички под име Народна българска община в Черна вода“.

По време на Балканската война един човек от Черна вода се включва като доброволец в Македоно-одринското опълчение. На 25 октомври 1916 година, командваната от генерал Иван Колев Първа конна дивизия освобождава града. Съгласно Букурещкия мирен договор от март 1918 година е част от кондоминиума на Централните сили в Северна Добруджа, а съгласно  Берлинския протокол от септември е предаден на България. Със загубата на войната от България, последвалият Ньойски договор връща Северна Добруджа с Черна вода на Румъния.

Икономика 

Между 1890 и 1895 г., в близост до града е построен мостът Ангел Салини (Podul lui Saligny), свързващ Фетещ и Черна вода. При завършването си мостът е бил най-дългият е Европа и трети по дължина в света (обща дължина 4037 м, от които 1662 м над Дунав и 920 м над Борча (ръкав).

Градът е пристанище на река Дунав и в близост до него е началото на канала Дунав-Черно море.

В Черна вода е построена първата румънска АЕЦ – „Черна вода“.

Личности 
 Родени в Черна вода
  Борис Георгиев (1870 – ?), македоно-одрински опълченец, ІV рота на ІХ Велешка дружина
  Йосипос Мисиодакс (1725 – 1800), гръцки просвещенски писател

Бележки 

Градове в окръг Кюстенджа
Пристанищни градове в Румъния
Градове на Дунав